Asia T-790/14

(julkaistu otteina)

Samir Hassan

vastaan

Euroopan unionin neuvosto

”Yhteinen ulko- ja turvallisuuspolitiikka — Syyriaan kohdistettavat rajoittavat toimenpiteet — Varojen jäädyttäminen — Maahanpääsyä koskeva rajoitus — Aikaisempien toimien kumoaminen unionin yleisen tuomioistuimen tuomiolla — Uudet toimet, joissa kantajan nimi sisällytetään luetteloihin — Ilmeinen arviointivirhe — Omaisuudensuoja — Oikeasuhteisuus — Syyttömyysolettama — Sopimussuhteen ulkopuolinen vastuu”

Tiivistelmä – Unionin yleisen tuomioistuimen tuomio (seitsemäs jaosto) 21.7.2016

(SEU 6 artiklan 1 kohta ja SEU 29 artikla; SEUT 215 artiklan 2 kohta; Euroopan unionin perusoikeuskirjan 48 artiklan 1 kohta; neuvoston päätökset 2013/255/YUTP, 2014/678/YUTP ja 2015/837/YUTP; neuvoston asetuksen N:o 36/2012 32 artiklan 4 kohta, neuvoston asetus N:o 1013/2014 ja neuvoston asetus 2015/828)

(Euroopan unionin perusoikeuskirjan 17 artiklan 1 kohta; neuvoston päätökset 2014/678/YUTP ja 2015/837/YUTP; neuvoston asetukset N:o 36/2012, N:o 1013/2014 ja N:o 2015/828)

(Euroopan unionin perusoikeuskirjan 47 artikla; neuvoston päätöksen 2013/255/YUTP 28 artiklan 1 kohta, neuvoston päätös 2014/678/YUTP ja neuvoston päätös 2015/837/YUTP; neuvoston asetuksen N:o 36/2012 15 artiklan 1 kohdan a alakohta, neuvoston asetus N:o 1013/2014 ja neuvoston asetus N:o 2015/828)

Rajoittavista toimenpiteistä, jotka on kohdistettu Syyrian hallintoa tukeviin henkilöihin, on todettava, että koska ensinnäkin yritysneuvoston, jonka tehtävänä on talouden edistäminen Syyriassa ja Syyrian yritysten ja liike- ja investointitoiminnan kehittäminen, puheenjohtajan ja varapuheenjohtajan nimittäminen merkitsee hallituksen päätöstä ja koska toiseksi rajoittavien toimenpiteiden kohteena olevan henkilön tehtävä tällaisessa talousneuvostossa voi selittyä vain tietyllä läheisellä yhteydellä nykyhallintoon ja on riidaton tosiseikka, joka on osoitus varmasta yhteydestä kyseiseen hallintoon, tämän läheisen yhteyden perusteella neuvosto voi asianmukaisesti katsoa, että mainittu henkilö hyötyy hallinnosta, tukee sitä ja on siihen yhteydessä päätöksen 2013/255 28 artiklan 1 kohdassa ja asetuksen N:o 36/2012 15 artiklan 1 kohdan a alakohdassa tarkoitetulla tavalla. (ks. 40–43, 46, 50 ja 52 kohta)

Rajoittavista toimenpiteistä, jotka on kohdistettu Syyrian hallintoa tukeviin henkilöihin, on todettava, että varojen ja taloudellisten resurssien jäädyttäminen on turvaamistoimi, jonka tarkoituksena ei ole, että asianomaisilta henkilöiltä vietäisiin heidän omaisuuttaan. Kyseiset toimenpiteet merkitsevät kuitenkin kiistatta omaisuudensuojaan perustuvan oikeuden käyttöä koskevaa rajoitusta. Tällaisten toimenpiteiden asianmukaisuudesta on todettava, että kun otetaan huomioon yleisen edun mukainen päämäärä, joka on kansainväliselle yhteisölle niin perustavanlaatuinen kuin on siviiliväestön suojelu, sellaisten henkilöiden varojen, rahoituksen lähteiden ja muiden taloudellisten resurssien jäädyttäminen sekä unionin alueelle pääsyn kieltäminen, joiden on katsottu osallistuneen Syyrian hallinnon tukemiseen, ei sellaisenaan ole epäasianmukaista. Niiden tarpeellisuudesta on todettava, että vaihtoehtoiset ja vähemmän rajoittavat toimenpiteet, kuten ennakkolupajärjestelmä tai velvoite perustella luovutettujen varojen käyttöä jälkikäteen, eivät mahdollista sitä, että tavoiteltu päämäärä eli Syyrian hallinnon tukijoiden painostaminen saavutetaan yhtä tehokkaasti, kun otetaan erityisesti huomioon mahdollisuus kiertää rajoituksia. Lopuksi tällaisten toimenpiteiden kohteena olevien henkilöiden merkitsemistä uudelleen niiden henkilöiden, yhteisöjen ja elinten luetteloihin, joiden on katsottu joko olevan vastuussa eri puolilla Syyriaa tapahtuneista rauhanomaisten mielenosoitusten väkivaltaisista tukahduttamistoimista tai olevan näitä vastuussa olevia tahoja lähellä olevia henkilöitä tai yhteisöjä, ei voida pitää suhteettomana sen väitetyn mahdollisesti rajoittamattoman voimassaoloajan vuoksi, koska kyseinen uudelleen merkitseminen tarkistetaan säännöllisin väliajoin sen varmistamiseksi, että ne henkilöt ja yhteisöt, jotka eivät enää täytä kyseisessä luettelossa olemisen kriteerejä, poistetaan kyseisestä luettelosta. Tästä seuraa, että kun otetaan huomioon Syyrian siviiliväestön suojelun perustavanlaatuinen merkitys ja toimissa, joissa kyseiset toimenpiteet on hyväksytty, säädetyt poikkeusmahdollisuudet, riidanalaisista toimista aiheutuvat asianomaisen henkilön omaisuudensuojaan kohdistuvat rajoitukset eivät ole suhteettomia. (ks. 58, 62–64, 66 ja 67 kohta)

SEU 29 artiklan perusteella annetut toimet, joissa kohdistetaan rajoittavia toimenpiteitä sellaisiin henkilöihin, yhteisöihin ja elimiin, joiden on katsottu joko olevan vastuussa eri puolilla Syyriaa tapahtuneista rauhanomaisten mielenosoitusten väkivaltaisista tukahduttamistoimista tai olevan näitä vastuussa olevia tahoja lähellä olevia henkilöitä tai yhteisöjä, ja joita sovelletaan 12 kuukauden ajan, joita tarkastellaan jatkuvasti uudelleen, joiden voimassaoloa voidaan jatkaa tai joita voidaan muuttaa tarvittaessa, jos neuvosto katsoo, että niiden tavoitteita ei ole saavutettu, ja jotka eivät johda siihen, että asianomaisten varoja konfiskoidaan rikoksen tuottamana hyötynä, vaan johtavat siihen, että varat jäädytetään turvaamistoimena, eivät ole seuraamuksia, eikä niihin edes sisälly mitään tämänluonteisia syytöksiä. Tällaiset toimet eivät nimittäin merkitse sen toteamista, että jokin rikos on tosiasiallisesti tehty, vaan ne on annettu luonteeltaan hallinnollisessa menettelyssä, jolla on turvaamistarkoitus ja jonka tavoitteena on yksinomaan se, että neuvosto voi taata siviiliväestön suojelun, ja vain tällaisen menettelyn tarpeita varten. Näin ollen tällaisten toimenpiteiden kohteena olevan henkilön merkitseminen tällaisten henkilöiden, yhteisöjen ja elinten luetteloihin ei loukkaa syyttömyysolettaman periaatetta. (ks. 73 ja 75–79 kohta)